'आसूं रे आमी कोत्ताय,' अशें म्हणून ताका म्हजे कडलें उदक पिवंक दिलें आनी घेवन शाळेच्या ऑफिसांत गेलें. व्हदळचे कुयो घालपी भुरगे मजा पळोवंक वाटेर राविल्ले तांचेर एक धेंगसो घालचो पडलो. ऑफिसांत व्हरून झरकटिल्लें थंय तांबडें वखद लायलें. तो पांय ओडीत ओडीत गेलो. 'सवकास चल' म्हूण सांगून हांवूय हात धुवंक गेलें. उपरांत, हांव पांचवेच्या वर्गांत वतालें तेन्ना मदीं एक फावट तो वयल्या वर्गांतले इस्कादी वेल्यान देंवताना दिशिल्लो.
 हांवें ताचे चोपडेचेर नदर भोंवडायली जाल्यार थंय निबंदाचें अजून एक उतर दिसऽऽ नाशिल्लें. हो भुरगो साश्टीकार. हांगा बोर्डीगांत रावता. खूब हुळहुळीत. बरोवंक, वाचूंक फाटीं. कोणालेय तकलेर थापटां मार, कोणांक चाळय, नांवां दवर, वर्ग चालू आसताना तरेकवार आवाज काड... असलीं मस्तेपणां तो बेस बरीं करपी. केन्ना शिकोवंक दिना, बरोवन घेना. हाका एकट्याक लागून ह्या वर्गांत येवप म्हणल्यार व्हड संकट येतालें. ताका एका जाग्यार बसयता म्हळ्यार शिकोवपाची इत्सा मरताली आनी वेळूय सोंपतालो. पूण, कोण जाणा कितें आज हो उग्गी निबंद बरोवंक बसलो. म्हाका दिसलें 'पांव दुखोता' चो परिणाम म्हूण हो आतां धड बसला.
 ताच्या तोंडांतल्यान हीं जाणवायेचीं उतरां आयकून म्हजें काळीज हाल्लें. आशिकुशीचें सगळें सुन्न जालें. मन रडूंक लागलें. हांव भरकट्टां हाची जाणविकाय जाली.
 'आरे! शाण्या ताका मटको म्हणटात; मोडको न्ही. आनी तें 'म ट को' अशें बरोवप. विशय दिल्लो घराचेर आनी तुजे तकलेंत निबंद आसा मटक्याचेर; लक्ष नासलें म्हणकच अशेंच जाता. ' हांवें समजावणेच्या सुरांत सांगलें.
 'आ तेशें? ? आतां सोदमोलें मीस. बोरोयतां बोरोयतां. ' अशें म्हणून तो परतून बरोवंक लागलो. भुरग्याची म्हाका काकुळट आयली. दिसलें, दीसभर तवनासपणां करपी हो शाळेंत येवन आज मेरेन जें शिकूंक पावूंक ना ताचे परसूय जिविताचें सार शिकोवपी आनी काळीज पिळून काडपी अशे अणभवाचे धडे ताचें आयुश्य ताका शिकयता. हो तोच भुरगो जाच्या मस्तेपणांक लागून फाटले स म्हयने जाले ताचे तकलेंत उजवाड पडचो म्हण हांव यत्न करतां; आनी आज तोच, शाणो भुरगो कसो, आपले आवयक जें दुख्ख भोगता तें म्हज्या वांट्याक येवचें न्हय म्हूण म्हाका सादूर करता. हाका 'मोडक्या घराची आपजीण' बरोवंक कळूं वा ना कळूं पूण 'जिवीत' मात कळ्ळां हें खरें. अज्ञानांतल्यान सज्ञान म्हणटात तें हेंच काय?
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 